Villy Søvndal (SF), 1999-04-09:
I SF er vi principielt positive over for nødvendigheden af militær, og det vil sige også dansk tilstedeværelse i Albanien i den nuværende situation af tre hovedgrunde.
For det første har den albanske regering bedt om det. For det andet havde den albanske regering, da jeg skrev det
her, modtaget 400.000 flygtninge - jeg har ikke nået at læse Ritzau i dag - 400.000 flygtninge modtaget af Europas i forvejen fattigste land på sammenbruddets rand.
Det er simpelt hen en umulig opgave, det albanske samfund står med, ikke kun økonomisk.
Og her er det i øvrigt igen tankevækkende at betragte misforholdet; man er villig til militær indsats og villig til efterfølgende økonomisk indsats.
Men hovedproblemet, der står tilbage, er det praktisk logistiske.
Der skal oprettes lejre, der skal fremføres mad, der skal fremføres alle mulige fornødenheder.
Den tredje grund er, at NATO i forvejen er i et område, der er præget af lovløshed.
Derfor er der brug for beskyttelse af nødhjælpsorganisationer, så de kan arbejde, men der er også behov for at sikre, at flygtninge kan leve i sikkerhed.
Det er de principielle grunde til, at vi gerne støtter en militær tilstedeværelse.
Så vil jeg godt lægge tryk på følgende: Det er til gengæld helt, helt, helt, helt afgørende for SF's støtte, at der med det her ikke er åbnet op for, ikke kan åbnes op for starten af en landstyrke til at gå ind i Kosovo.
I modsætning til de borgerlige ordførere vil jeg sige, at den nuværende situation ikke skal misbruges til at starte en landstyrke, som vi vil anse for at være endnu en fatal fejl i den række af fejltagelser, Kosovosituationen er udtryk for.
Det vil for alvor kunne bidrage til, at vi risikerer, at de titusinder af bål, der brænder på Balkan, bryder ud i en altfortærende brand.
Derfor er der brug for at få fuldstændig klarhed over, at det, der gemmer sig bag bemærkninger på side 3, ikke betyder, at det her kan ændres til en styrke ind i Kosovo.
Jeg synes ikke, udenrigsministeren var så klar, som man kunne ønske.
Et udtryk som »væsentlige ændringer« indeholder jo en del elastik.
Men det, vi har brug for at få fastslået, er, at det her ikke kan bruges uden for Albaniens luft-, sø- og landterritorium.
Det, vi har brug for at få slået fast, er, at det ikke kan bruges i forbindelse med en egentlig indtrængen i Kosovo, og det vil jeg bede ministeren om at bekræfte direkte. Jeg vil også bede ministeren om at bekræfte direkte i diskussionen om ansvarsforholdet mellem Det Udenrigspolitiske Nævn og Folketinget, at såfremt der skal landstyrker ind i Kosovo, er det en ubetinget forudsætning for regeringen, at Folketinget direkte får lejlighed til at diskutere det og direkte får lejlighed til at stemme om det.
Og jeg vil meget bede om det, for ellers synes jeg, man pådrager sig ikke alene et meget stort ansvar over for en befolkning, der ikke får lejlighed til at få en offentlig debat om et så vigtigt emne, men jeg synes også, det ville være mistænkelig misbrug af Folketinget, hvis det ikke bliver, som jeg har skitseret.
Endelig er det afgørende for os, at indsatsen begrænses til de erklærede humanitære mål og ikke bruges til at støtte den ene af konfliktens parter.
Jeg siger det her, fordi jeg har hørt både nogle danske og nogle amerikanske politikere tale om, at den ene part skulle oprustes i denne her konflikt.
Jeg antager, at udenrigsministeren også klart vil tilbagevise det.
Så har vi i øvrigt noteret os, at det, der skal ske med styrkerne, er, at de dels er bundet af land-, sø- og luftterritoriet, at magtanvendelsen er begrænset til det militære nødvendige, at det er som sidste udvej, og at det er efter forudgående varsel.
Men vores endelige stillingtagen vil afhænge af, om vi får de tilfredsstillende klare svar, jeg efterlyste her.
Får vi dem ikke her, så vil vi stille dem i skriftlig form, og når vi har set svarene, vil vi tage vores endelige stilling.